b'\n_START_ARTICLE_\nMartin Luther King\n_START_SECTION_\nCopil\xc4\x83ria\n_START_PARAGRAPH_\nMartin Luther King s-a n\xc4\x83scut pe 15 ianuarie 1929, ca fiu al reverendului Martin Luther King Sr. (n\xc4\x83scut la Stock-Bruge, \xc3\xaen Georgia, pe 19 decembrie 1897. A adoptat numele Luther dup\xc4\x83 o excursie prin Europa \xc8\x99i \xc8\x9aara Sf\xc3\xa2nt\xc4\x83, \xc3\xaen 1934. A murit \xc3\xaen Atlanta, Georgia, \xc3\xaen 1984. Mama sa, Alberta Williams King, s-a n\xc4\x83scut \xc3\xaen Atlanta, Georgia, pe 13 septembrie 1904. S-a m\xc4\x83ritat cu King \xc3\xaen 1926. Era profesoar\xc4\x83. A fost \xc3\xaempu\xc8\x99cat\xc4\x83 pe 30 iunie 1974 de Marcus Chenault, pe c\xc3\xa2nd c\xc3\xa2nta la orga bisericii baptiste Ebenezer. Tat\xc4\x83l s\xc4\x83u,\xc3\xaenainte de a fi predicator baptist, mai fusese mecanic la un auto-service \xc8\x99i pompier la o societate feroviar\xc4\x83. Sora sa, Willie Christine King, s-a n\xc4\x83scut pe 11 septembrie 1927, iar fratele s\xc4\x83u, Albert Daniel King, a venit pe lume pe 30 iulie 1930, murind \xc3\xaentr-un accident \xc3\xaen piscin\xc4\x83, pe 21 iulie 1969.)\n_START_SECTION_\nActivitatea militant\xc4\x83\n_START_PARAGRAPH_\n\xc3\x8en 1954, pe c\xc3\xa2nd avea 25 de ani, Martin Luther King a devenit pastor la biserica baptist\xc4\x83 din Dexter Avenue, \xc3\xaen Montgomery, Alabama. Ca mul\xc8\x9bi al\xc8\x9bi pastori de culoare, a fost influen\xc8\x9bat de c\xc3\xa2ntecele gospel, din textele c\xc4\x83rora va cita adesea \xc3\xaen discursurile sale de mai t\xc3\xa2rziu. Credin\xc8\x9ba lui King se sprijinea pe exemplul \xc3\xaenv\xc4\x83\xc8\x9b\xc4\x83turilor evanghelice, de a-\xc8\x9bi iubi aproapele \xc8\x99i de a-l iubi pe Dumnezeu \xc3\xaenainte de toate. Spre sf\xc3\xa2r\xc8\x99itul anilor \'50, atunci c\xc3\xa2nd a \xc3\xaenceput s\xc4\x83 militeze pentru drepturile civile ale popula\xc8\x9biei de culoare, un activist veteran \xc3\xaen domeniu, Rustin Bayard, i-a servit drept mentor \xc8\x99i consilier.\n_START_SECTION_\nMontgomery\n_START_PARAGRAPH_\n\xc3\x8en 1955, \xc3\xaen Montgomery, Alabama, \xc3\xaencepe o campanie politic\xc4\x83 \xc8\x99i social\xc4\x83 \xc3\xaempotriva segreg\xc4\x83rii rasiale din transportul public, mai ales \xc3\xaen autobuze, de unde \xc8\x99i denumirea protestului-maraton, Montgomery Bus Boycott._NEWLINE_Protestul a fost declan\xc8\x99at de arestarea Rosei Parks, o americanc\xc4\x83 de culoare care a refuzat s\xc4\x83 cedeze locul unui alb \xc3\xaen autobuz. Aceasta s-a \xc3\xaent\xc3\xa2mplat pe 1 decembrie 1955. Patru zile mai t\xc3\xa2rziu, Rosa este condamnat\xc4\x83 la plata unei amenzi. Atunci intr\xc4\x83 \xc3\xaen scena social\xc4\x83 Martin Luther King (care p\xc3\xa2n\xc4\x83 atunci era un pastor anonim), care, sus\xc8\x9binut \xc8\x99i de Ralph Abernathy (1926 - 1990) lanseaz\xc4\x83 o campanie de protest care a durat 381 de zile. Perioada a fost foarte tensionat\xc4\x83: King a fost arestat iar casa sa a fost bombardat\xc4\x83 ca represalii._NEWLINE_Pe 13 noiembrie 1956, Curtea Suprem\xc4\x83 este nevoit\xc4\x83 s\xc4\x83 declare ca neconstitu\xc8\x9bionale legile de segregare din autobuzele publice din Montgomery._NEWLINE_Victoria a fost at\xc3\xa2t de r\xc4\x83sun\xc4\x83toare, c\xc4\x83, \xc3\xaen 1957, King a fost ales lider al Southern Christian Leadership Conference. \xc3\x8en acela\xc8\x99i an, marele militant politic \xc3\xaentreprinde mai multe c\xc4\x83l\xc4\x83torii \xc3\xaen sudul SUA, unde \xc8\x9bine peste 200 de cuv\xc3\xa2nt\xc4\x83ri. Tot atunci scrie \xc8\x99i prima sa carte, Stride Toward Freedom: The Montgomery Story.\n_START_SECTION_\nAlbany\n_START_PARAGRAPH_\n\xc3\x8en data de 17 noiembrie 1961, o coali\xc8\x9bie format\xc4\x83 din activi\xc8\x99ti locali ai organiza\xc8\x9biei locale a NAACP (National Association for the Advancement of Colored People) \xc8\x99i ai SNCC (Student Nonviolent Coordinating Committee), \xc3\xaen ora\xc8\x99ul Albany din statul Georgia, a decis declan\xc8\x99area unei campanii de proteste non-violente contra segrega\xc8\x9biei \xc8\x99i discrimin\xc4\x83rii rasiale, prin ocuparea \xc8\x99i boicotarea sta\xc8\x9biilor de autobuz, magazinelor \xc8\x99i localurilor destinate exclusiv albilor \xc8\x99i prin mar\xc8\x99uri de protest prin fa\xc8\x9ba prim\xc4\x83riei ora\xc8\x99ului. Martin Luther King, sosit \xc3\xaen ora\xc8\x99 \xc3\xaen 14 decembrie 1961, va fi arestat a doua zi \xc3\xaen timp ce participa la un mar\xc8\x99 de protest. De\xc8\x99i refuzase s\xc4\x83 fie eliberat pe cau\xc8\x9biune p\xc3\xa2n\xc4\x83 c\xc3\xa2nd autorit\xc4\x83\xc8\x9bile nu vor satisface cererile protestatarilor, va fi eliberat totu\xc8\x99i, \xc8\x99i se va \xc3\xaentoarce \xc3\xaen ora\xc8\x99 \xc3\xaen iulie 1962. Arestat din nou, va fi condamnat la 45 de zile de \xc3\xaenchisoare sau plata unei amenzi  de 178$. Martin Luther King a ales \xc3\xaenchisoarea. Dup\xc4\x83 trei zile, \xc8\x99eful poli\xc8\x9biei locale, Laurie Pritchett, a aranjat discret plata cau\xc8\x9biunii \xc8\x99i eliberarea acestuia. De altfel, tactica autorit\xc4\x83\xc8\x9bilor a fost de a opera arest\xc4\x83ri \xc3\xaen mas\xc4\x83 sub pretextul asigur\xc4\x83rii lini\xc8\x99tii publice, dispersarea aresta\xc8\x9bilor \xc3\xaen centre de deten\xc8\x9bie \xc3\xaendep\xc4\x83rtate, urmate de eliberarea discret\xc4\x83 a acestora, f\xc4\x83r\xc4\x83 a face vreo concesie, astfel \xc3\xaenc\xc3\xa2t p\xc3\xa2n\xc4\x83 la urm\xc4\x83, mi\xc8\x99carea de protest nu \xc8\x99i-a atins scopurile. Martin Luther King va fi din nou arestat spre sf\xc3\xa2r\xc8\x99itul lunii iulie, fiind re\xc8\x9binut dou\xc4\x83 s\xc4\x83pt\xc4\x83m\xc3\xa2ni, dup\xc4\x83 care va p\xc4\x83r\xc4\x83si definitiv ora\xc8\x99ul, f\xc4\x83r\xc4\x83 a ob\xc8\x9bine prea mari concesii din partea autorit\xc4\x83\xc8\x9bilor.\n_START_SECTION_\nBirmingham\n_START_PARAGRAPH_\nCu circa 350 000 de locuitori, din care popula\xc8\x9bia de culoare reprezenta aproape 40%, \xc3\xaen 1960, ora\xc8\x99ul Birmingham din statul Alabama era unul din cele mai segregate rasial ora\xc8\x99e din Statele Unite. Dup\xc4\x83 e\xc8\x99ecul campaniei din Albany, Martin Luther King a decis s\xc4\x83 schimbe tactica, \xc3\xaencerc\xc3\xa2nd s\xc4\x83 deplaseze presiunile asupra autorit\xc4\x83\xc8\x9bilor \xc3\xaenspre factorii economici. S-a urm\xc4\x83rit ca prin proteste pa\xc8\x99nice \xc8\x99i prin boicotarea comer\xc8\x9bului \xc8\x99i serviciilor, s\xc4\x83 se provoace arest\xc4\x83ri \xc3\xaen mas\xc4\x83, care s\xc4\x83 conduc\xc4\x83 la paralizarea activit\xc4\x83\xc8\x9bii economice. Campania de proteste era c\xc3\xa2t pe ce s\xc4\x83 e\xc8\x99ueze \xc3\xaen momentul \xc3\xaen care \xc8\x99eful poli\xc8\x9biei locale, Eugene \xe2\x80\x9cBull\xe2\x80\x9d Connor, a ob\xc8\x9binut o derogare de la lege, ceea ce i-a permis s\xc4\x83 ridice valoarea cau\xc8\x9biunii de la 300$ la 1200$ (cca. 9000$ \xc3\xaen 2014), o sum\xc4\x83 destul de mare pe atunci, ceea ce a condus la demoralizarea multora din protestatari. \xc3\x8en plus, a ridicat noi probleme pentru Martin Luther King, nevoit s\xc4\x83 colecteze sume extrem de ridicate de bani de la popula\xc8\x9bia de culoare din restul SUA. La toate aceste probleme s-a ad\xc4\x83ugat \xc8\x99i arestarea acestuia \xc3\xaen 12 aprilie 1963, a 13-a, pe c\xc3\xa2nd \xc3\xaencerca s\xc4\x83 mobilizeze popula\xc8\x9bia de culoare descurajat\xc4\x83 de m\xc4\x83surile represive luate de autorit\xc4\x83\xc8\x9bi. \xc3\x8en \xc3\xaenchisoare, Martin Luther King a scris pe marginea unui ziar celebra \xe2\x80\x9cLetter from Birmingham Jail\xe2\x80\x9d. (16 aprilie 1963) Un lider local, James Bevel, a \xc3\xaencercat s\xc4\x83 dep\xc4\x83\xc8\x99easc\xc4\x83 impasul \xc3\xaen care se g\xc4\x83sea deja mi\xc8\x99carea de protest, prin mobilizarea elevilor de culoare, numit\xc4\x83 Cruciada Copiilor \xc3\xaen revista Newsweek. De aceast\xc4\x83 dat\xc4\x83 protestele nu au mai fost at\xc3\xa2t de pa\xc8\x99nice, ceea ce atras riposta dur\xc4\x83 a poli\xc8\x9biei, care a utilizat tunuri de ap\xc4\x83 \xc8\x99i c\xc3\xa2ini poli\xc8\x9bi\xc8\x99ti pentru \xc3\xaempr\xc4\x83\xc8\x99tierea manifestan\xc8\x9bilor. Imaginile transmise \xc3\xaen direct de marile canale de televiziune au impresionat \xc3\xaentreaga na\xc8\x9biune, consolid\xc3\xa2nd pozi\xc8\x9bia lui Martin Luther King \xc8\x99i a mi\xc8\x99c\xc4\x83rii pentru drepturile civile ale popula\xc8\x9biei de culoare. Totodat\xc4\x83, mul\xc8\x9bi au criticat folosirea copiilor \xc3\xaen scopuri politice. Protestele popula\xc8\x9biei de culoare, paralizarea activit\xc4\x83\xc8\x9bii economice a ora\xc8\x99ului \xc8\x99i aten\xc8\x9bia \xc3\xaentregii na\xc8\x9biuni, au determinat autorit\xc4\x83\xc8\x9bile din Birmingham s\xc4\x83 se a\xc8\x99eze la masa negocierilor. Acceptate de oficialit\xc4\x83\xc8\x9bi, revendic\xc4\x83rile popula\xc8\x9biei de culoare au fost \xc3\xaendeplinite treptat de-abia \xc3\xaen deceniul urm\xc4\x83tor.\n_START_SECTION_\nMitingul de la Washington\n_START_PARAGRAPH_\nMartin Luther King \xc3\xaempreun\xc4\x83 cu SCLC (Southern Christian Leadership Conference), s-a num\xc4\x83rat printre liderii a\xc8\x99a-numitei organiza\xc8\x9bii pentru drepturile civile ale popula\xc8\x9biei de culoare "Big Six", care a organizat Mar\xc8\x99ul spre Washington, care a avut loc \xc3\xaen 28 august 1963. Protestatarii au avut revendic\xc4\x83ri extrem de precise: \xc3\xaencetarea segrega\xc8\x9biei rasiale \xc3\xaen \xc8\x99colile publice, legi care s\xc4\x83 interzic\xc4\x83 discriminarea rasial\xc4\x83 la angajare, protec\xc8\x9bia liderilor popula\xc8\x9biei de culoare fa\xc8\x9b\xc4\x83 de brutalit\xc4\x83\xc8\x9bile poli\xc8\x9biei, salariul minim orar de 2$. \xc3\x8en ciuda dezacordurilor dintre lideri, mar\xc8\x99ul a fost un succes, cu peste un sfert de milion de participan\xc8\x9bi, unul din cele mai impresionante mi\xc8\x99c\xc4\x83ri de protest din epoc\xc4\x83. Participan\xc8\x9bii s-au oprit \xc3\xaen fa\xc8\x9ba memorialului Lincoln din Washington DC._NEWLINE_Cu aceast\xc4\x83 ocazie, Martin Luther King a \xc8\x9binut un discurs cu durata de cca. 17 min., cunoscut ulterior sub numele de "I Have a Dream" (Am un vis), discurs ce va deveni celebru. Partea cea mai cunoscut\xc4\x83 \xc8\x99i mai citat\xc4\x83, \xc3\xaen care King se deta\xc8\x99eaz\xc4\x83 oarecum de textul original preg\xc4\x83tit anterior, se datoreaz\xc4\x83 probabil Mahaliei Jackson, care i-ar fi \xc8\x99optit la ureche: "vorbe\xc8\x99te-le despre vis". King a spus atunci, citez:_NEWLINE_"V\xc4\x83 spun azi, prieteni - chiar dac\xc4\x83 va trebui s\xc4\x83 d\xc4\x83m piept cu greut\xc4\x83\xc8\x9bile de azi \xc8\x99i de m\xc3\xa2ine, c\xc4\x83 am avut un vis. Este un vis cu r\xc4\x83d\xc4\x83cini ad\xc3\xa2nci \xc3\xaen visul american. Am visat c\xc4\x83 \xc3\xaentr-o zi, aceast\xc4\x83 na\xc8\x9biune se va ridica \xc8\x99i va \xc3\xaen\xc8\x9belege adev\xc4\x83rul cuprins \xc3\xaen crezul s\xc4\x83u: sus\xc8\x9binem c\xc4\x83 acesta este evident - to\xc8\x9bi oamenii se nasc egali. Am visat c\xc4\x83 \xc3\xaentr-o zi, pe dealurile ro\xc8\x99ii din Georgia, copiii fo\xc8\x99tilor sclavi vor sta la aceea\xc8\x99i mas\xc4\x83 cu copiii fo\xc8\x99tilor proprietari de sclavi. Am visat ca \xc3\xaentr-o zi, statul Mississippi \xc3\xaensu\xc8\x99i, stat  \xc3\xaen care te g\xc3\xa2tuie injusti\xc8\x9bia, stat \xc3\xaen care te g\xc3\xa2tuie oprimarea, s\xc4\x83 se transforme \xc3\xaentr-o oaz\xc4\x83 de libertate \xc8\x99i justi\xc8\x9bie. Am visat c\xc4\x83 cei patru copii ai mei vor tr\xc4\x83i \xc3\xaentr-o zi \xc3\xaen mijlocul unei na\xc8\x9biuni \xc3\xaen care nu vor mai fi judeca\xc8\x9bi dup\xc4\x83 culoarea pielii, ci dup\xc4\x83 calit\xc4\x83\xc8\x9bile lor."_NEWLINE_"I Have a Dream"  este considerat ast\xc4\x83zi unul din cele mai bune discursuri din istoria Americii. Mar\xc8\x99ul ce a urmat, dar \xc3\xaen special discursul emo\xc8\x9bionant al lui King, au contribuit din plin la promulgarea Civil Rights Act \xc3\xaen 1964.\n_START_SECTION_\nSt. Augustine\n_START_PARAGRAPH_\nP\xc4\x83rintele mi\xc8\x99c\xc4\x83rii de protest din St. Augustine, Florida, este considerat Dr. Robert B. Hayling. Fost ofi\xc8\x9ber de avia\xc8\x9bie, dr. Hayling a devenit primul dentist de culoare din Florida, fiind admis ulterior \xc3\xaen American Dental Association. Ini\xc8\x9bial asociat cu NAACP, datorit\xc4\x83 provoc\xc4\x83rilor \xc8\x99i violen\xc8\x9belor membrilor Ku-Klux-Klan-ului, a militat pentru crearea de grup\xc4\x83ri \xc3\xaenarmate de auto-ap\xc4\x83rare \xc3\xaen paralel cu tactica non-violent\xc4\x83 adoptat\xc4\x83 de Martin Luther King. \xc3\x8en martie 1964, King \xc8\x99i organiza\xc8\x9bia condus\xc4\x83 de el, Southern Christian Leadership Conference (SCLC), s-au al\xc4\x83turat mi\xc8\x99c\xc4\x83rii dr. Hayling. Au fost ini\xc8\x9biate demonstra\xc8\x9bii non-violente prin ora\xc8\x99, urmate \xc3\xaen replic\xc4\x83 de contra-demonstra\xc8\x9bii ale membrilor Klan-ului, adesea soldate cu ciocniri violente \xc3\xaentre cele dou\xc4\x83 tabere, violen\xc8\x9be ce au atras aten\xc8\x9bia presei. Poli\xc8\x9bia a operat sute de arest\xc4\x83ri. Martin Luther King a fost \xc8\x99i el arestat, singura dat\xc4\x83 \xc3\xaen care a fost arestat \xc3\xaen Florida, \xc3\xaen data de 11 iunie 1964. \xc3\x8en \xc3\xaenchisoare va scrie "Letter from the St. Augustine Jail". Printre ac\xc8\x9biunile de protest ini\xc8\x9biate de c\xc4\x83tre dr. Hayling, a fost \xc8\x99i folosirea piscinelor rezervate albilor. Conflictul dintre cele dou\xc4\x83 tabere a ajuns la apogeu \xc3\xaen momentul \xc3\xaen care un grup de protestatari de culoare s-au aruncat \xc3\xaen piscina motelului Monson Motor Lodge, rezervat\xc4\x83 albilor. Managerul hotelului, James Brock, care era \xc8\x99i pre\xc8\x99edintele Florida Hotel & Motel Association, a fost fotografiat \xc3\xaen timp ce turna acid \xc3\xaen piscin\xc4\x83, pentru a-i determina pe protestatari s\xc4\x83 ias\xc4\x83 din ap\xc4\x83. Imaginea respectiv\xc4\x83 a devenit celebr\xc4\x83. Protestele din St. Augustine, Florida au avut un rol important \xc3\xaen adoptarea legii privind drepturile civile ale popula\xc8\x9biei de culoare, Civil Rights Act, \xc3\xaen 1964.\n_START_SECTION_\nPremiul Nobel\n_START_PARAGRAPH_\n\xc3\x8en semn de recunoa\xc8\x99tere a \xc3\xaentregii sale activit\xc4\x83\xc8\x9bi \xc3\xaen slujba popula\xc8\x9biei de culoare, pentru combaterea discrimin\xc4\x83rii rasiale prin proteste pa\xc8\x99nice, \xc3\xaen 14 octombrie 1964, Martin Luther King a primit premiul Nobel pentru pace, devenind cel mai t\xc3\xa2n\xc4\x83r laureat al acestuia. \xc3\x8en discursul rostit cu aceast\xc4\x83 ocazie, l-a men\xc8\x9bionat pe Gandhi \xc3\xaen calitate de pionier al luptei cu mijloace pa\xc8\x99nice contra inechit\xc4\x83\xc8\x9bilor sociale. De altfel, l-a avut pe Gandhi drept model de-a lungul \xc3\xaentregii sale vie\xc8\x9bi, \xc8\x99i se pare c\xc4\x83 exemplul acestuia i-a inspirat anumite principii morale.\n_START_SECTION_\nDuminica s\xc3\xa2ngeroas\xc4\x83\n_START_PARAGRAPH_\nMar\xc8\x99ul de protest de la Selma la Montgomery din 1965, cunoscut \xc8\x99i sub numele de Duminica S\xc3\xa2ngeroas\xc4\x83 (Bloody Sunday), ca \xc8\x99i cele alte dou\xc4\x83 mar\xc8\x99uri de protest care i-au urmat, au constituit apogeul luptei popula\xc8\x9biei de culoare din Statele Unite pentru drepturile civile. Selma era unul din ora\xc8\x99ele principale ale \xc8\x9binutului Dallas din statul Alabama, \xc3\xaen care popula\xc8\x9bia de culoare, \xc3\xaen propor\xc8\x9bie de 57%, era practic lipsit\xc4\x83 de dreptul de vot. Din 15 000 de locuitori de culoare ce aveau deja v\xc3\xa2rsta legal\xc4\x83 pentru a putea vota, doar 130 erau \xc3\xaenregistra\xc8\x9bi. \xc3\x8en acela\xc8\x99i timp, 80% din popula\xc8\x9bia de culoare a ora\xc8\x99ului tr\xc4\x83ia sub pragul de s\xc4\x83r\xc4\x83cie, marea majoritate lucr\xc3\xa2nd ca muncitori zilieri \xc3\xaen agricultur\xc4\x83. Mi\xc8\x99carea a \xc3\xaenceput \xc3\xaen 1963 prin \xc3\xaenscrierea cet\xc4\x83\xc8\x9benilor de culoare pe listele electorale, ac\xc8\x9biune coordonat\xc4\x83 de o organiza\xc8\x9bie local\xc4\x83, Dallas County Voters League (DCVL). \xc3\x8en momentul \xc3\xaen care ac\xc8\x9biunea a \xc3\xaent\xc3\xa2mpinat rezisten\xc8\x9b\xc4\x83 din partea autorit\xc4\x83\xc8\x9bilor locale, prin impunerea de teste de scris \xc8\x99i citit, prin presiuni \xc8\x99i amenin\xc8\x9b\xc4\x83ri, DCVL a cerut sprijinul lui Martin Luther King. Mi\xc8\x99carea de protest a debutat oficial \xc3\xaen data de 2 ianuarie 1965, atunci c\xc3\xa2nd King s-a adresat participan\xc8\x9bilor la un mare miting organizat \xc3\xaen Brown Chapel. Primul mar\xc8\x99 de protest a avut loc \xc3\xaen 7 martie 1965 (Bloody Sunday), av\xc3\xa2nd 600 de participan\xc8\x9bi, pentru a protesta contra excluderii cet\xc4\x83\xc8\x9benilor de culoare din cadrul procesului electoral. Manifestan\xc8\x9bii au fost ataca\xc8\x9bi \xc8\x99i dispersa\xc8\x9bi de for\xc8\x9bele de poli\xc8\x9bie care au utilizat bastoane \xc8\x99i gaze lacrimogene. Al doilea mar\xc8\x99 (Turnaround Tuesday), av\xc3\xa2nd 2500 de participan\xc8\x9bi, a avut loc \xc3\xaen data de 9 martie 1965. \xc8\x98i de aceast\xc4\x83 dat\xc4\x83 protestatarii au fost opri\xc8\x9bi \xc8\x99i \xc3\xaentor\xc8\x99i din drum de c\xc4\x83tre for\xc8\x9bele de poli\xc8\x9bie. Mar\xc8\x99urile aveau ca destina\xc8\x9bie final\xc4\x83 cl\xc4\x83direa Capitoliului din Montgomery, protestatarii dorind s\xc4\x83 discute cu guvernatorul George Wallace despre \xc3\xaenc\xc4\x83lcarea drepturilor civile ale popula\xc8\x9biei de culoare. Interven\xc8\x9bia brutal\xc4\x83 a for\xc8\x9belor de poli\xc8\x9bie a fost transmis\xc4\x83 de principalele canale de televiziune, mul\xc8\x9bi americani fiind oripila\xc8\x9bi de violen\xc8\x9ba cu care a fost reprimat\xc4\x83 demonstra\xc8\x9bia pa\xc8\x99nic\xc4\x83 din 7 martie. Fotografia uneia din participante, Amelia Boynton, plin\xc4\x83 de s\xc3\xa2nge, a ap\xc4\x83rut pe prima pagin\xc4\x83 a presei, f\xc4\x83c\xc3\xa2nd \xc3\xaenconjurul lumii. Al treilea mar\xc8\x99 \xc8\x99i ultimul va fi organizat \xc3\xaen 16 martie 1965. De data aceasta, pentru a evita orice incident, protestatarii au fost proteja\xc8\x9bi de un impresionant dispozitiv format din 1900 militari ai G\xc4\x83rzii Na\xc8\x9bionale, 2000 de solda\xc8\x9bi ai U.S. Army, agen\xc8\x9bi federali \xc8\x99i ai FBI. Participan\xc8\x9bii au m\xc4\x83r\xc8\x99\xc4\x83luit pe o distan\xc8\x9b\xc4\x83 de 10 mile (16\xc2\xa0km) de-a lungul autostr\xc4\x83zii Jefferson Davis (US Route 80), sosind \xc3\xaen Montgomey pe 24, pentru ca \xc3\xaen 25 s\xc4\x83 se opreasc\xc4\x83 \xc3\xaen fa\xc8\x9ba Capitoliului. Din cei 8000 de participan\xc8\x9bi care plecaser\xc4\x83 din Selma, doar 300 vor ajunge \xc3\xaen Montgomery, majoritatea renun\xc8\x9b\xc3\xa2nd pe parcurs. \xc3\x8en 25 \xc3\xaens\xc4\x83, al\xc8\x9bi protestatari se vor \xc3\xaentoarce cu autobuze sau automobile proprii, astfel c\xc4\x83 num\xc4\x83rul celor str\xc3\xa2n\xc8\x99i se va ridica la 25 000 de persoane. Aici, Martin Luther King va rosti discursul "How Long, Not Long." Dup\xc4\x83 aceasta, King \xc8\x99i mul\xc8\x9bimea din jurul s\xc4\x83u se vor \xc3\xaendrepta spre intrarea \xc3\xaen cl\xc4\x83dire pentru a \xc3\xaenm\xc3\xa2na o peti\xc8\x9bie guvernatorului George Wallace. \xc3\x8en lipsa acestuia, peti\xc8\x9bia a fost \xc3\xaenm\xc3\xa2nat\xc4\x83 unuia din secretari. Cele trei mar\xc8\x99uri de protest au avut un serios impact la Washington. Pre\xc8\x99edintele \xc3\xaen exerci\xc8\x9biu, Lyndon B. Johnson s-a \xc3\xaent\xc3\xa2lnit cu George Wallace pentru a discuta situa\xc8\x9bia drepturilor civile ale popula\xc8\x9biei de culoare \xc3\xaen Alabama. Dou\xc4\x83 zile mai t\xc3\xa2rziu, \xc3\xaen 15 martie 1965, pre\xc8\x99edintele avea s\xc4\x83 prezinte un proiect de lege \xc3\xaen sesiunea comun\xc4\x83 a Congresului. Legea va fi votat\xc4\x83 ulterior, devenind Voting Rights Act.\n_START_SECTION_\nChicago\n_START_PARAGRAPH_\nMi\xc8\x99carea de Eliberare din Chicago (Chicago Freedom Movement, cunoscut\xc4\x83 \xc8\x99i sub numele de Chicago Open Housing Movement) a fost o mi\xc8\x99care de protest ini\xc8\x9biat\xc4\x83 \xc8\x99i condus\xc4\x83 de Martin Luther King, \xc3\xaempreun\xc4\x83 cu Al Raby. Mi\xc8\x99carea a constat \xc3\xaen mar\xc8\x99uri de protest \xc8\x99i peti\xc8\x9bii adresate municipalit\xc4\x83\xc8\x9bii ora\xc8\x99ului Chicago. Cererile protestatarilor aveau un evantai foarte larg, cuprinz\xc3\xa2nd condi\xc8\x9biile de locuit, accesul la educa\xc8\x9bie \xc8\x99i la sistemul de s\xc4\x83n\xc4\x83tate, locuri de munc\xc4\x83, calitatea actului de justi\xc8\x9bie, dezvoltarea comunitar\xc4\x83 \xc8\x99i calitatea vie\xc8\x9bii. Prin multitudinea de obiective propuse, a constituit cea mai ambi\xc8\x9bioas\xc4\x83 mi\xc8\x99care de protest a popula\xc8\x9biei de culoare din nordul Statelor Unite. Mi\xc8\x99carea a rezultat din alian\xc8\x9ba dintre Southern Christian Leadership Conference (SCLC), condus\xc4\x83 de King, \xc8\x99i o organiza\xc8\x9bie local\xc4\x83, Coordinating Council of Community Organizations (CCCO). Principalul obiectiv al mi\xc8\x99c\xc4\x83rii a fost eliminarea discrimin\xc4\x83rii \xc3\xaen ceea ce prive\xc8\x99te condi\xc8\x9biile de locuit. Apogeul a fost atins \xc3\xaen data de 10 iulie 1966, cu ocazia unui miting organizat de c\xc4\x83tre Martin Luther King \xc3\xaen Soldier Field, la care s-au str\xc3\xa2ns cca. 35000 de persoane, fiind invitate \xc8\x99i vedete de culoare, printre care Mahalia Jackson \xc8\x99i Stevie Wonder. Mi\xc8\x99carea a continuat cu mar\xc8\x99uri de protest organizate prin cartierele locuite de albi ale ora\xc8\x99ului Chicago, din zona de sud-vest \xc8\x99i nord-vest a ora\xc8\x99ului. Aceste proteste au provocat adesea reac\xc8\x9bii violente din partea albilor, care au alarmat prim\xc4\x83ria, atr\xc4\x83g\xc3\xa2nd \xc8\x99i aten\xc8\x9bia mass-media. \xc3\x8en 10 iulie 1966, Martin Luther King a pus o list\xc4\x83 cu revendic\xc4\x83rile popula\xc8\x9biei de culoare pe u\xc8\x99a prim\xc4\x83riei ora\xc8\x99ului Chicago. \xc3\x8en consecin\xc8\x9b\xc4\x83, o lun\xc4\x83 mai t\xc3\xa2rziu au \xc3\xaenceput negocieri \xc3\xaentre reprezentan\xc8\x9bii protestatarilor, prim\xc4\x83rie, \xc8\x99i factorii de r\xc4\x83spundere din domeniul imobiliar (Chicago Real Estate Board), ajung\xc3\xa2ndu-se la o \xc3\xaen\xc8\x9belegere (Summit Agreement) \xc3\xaen data de 26 august 1966. Odat\xc4\x83 ce obiectivele principale au fost atinse, Martin Luther King \xc8\x99i SCLC au decis s\xc4\x83-\xc8\x99i concentreze energiile \xc3\xaen alte direc\xc8\x9bii, pun\xc3\xa2nd cap\xc4\x83t acestei campanii.\n_START_SECTION_\nR\xc4\x83zboiul din Vietnam\n_START_PARAGRAPH_\n\xc3\x8encep\xc3\xa2nd cu 1965, Martin Luther King a \xc3\xaenceput s\xc4\x83 se pronun\xc8\x9be tot mai des \xc3\xaen public contra escalad\xc4\x83rii conflictului armat din Vietnam. \xc3\x8en 4 aprilie 1967, exact cu un an \xc3\xaenainte s\xc4\x83 fie asasinat, \xc3\xaen cadrul unei apari\xc8\x9bii publice la biserica Riverside din New York, King a \xc8\x9binut un discurs intitulat "Beyond Vietnam: A Time to Break Silence". \xc3\x8en cadrul acestui discurs a condamnat politica american\xc4\x83 \xc3\xaen Vietnam, "ocupat ca o colonie american\xc4\x83". King se opunea r\xc4\x83zboiului mai ales din ra\xc8\x9biuni economice, sus\xc8\x9bin\xc3\xa2nd c\xc4\x83 acesta consuma resurse care ar fi putut foarte bine fi folosite acas\xc4\x83, pentru combaterea s\xc4\x83r\xc4\x83ciei popula\xc8\x9biei de culoare, dar \xc8\x99i din considerente umanitare, sus\xc8\x9bin\xc3\xa2nd c\xc4\x83 armata american\xc4\x83 ar fi omor\xc3\xa2t deja un milion de vietnamezi, \xc3\xaen mare parte copii. Toate aceste lu\xc4\x83ri de pozi\xc8\x9bie publice au cauzat retragerea sprijinului de care se bucura printre sus\xc8\x9bin\xc4\x83torii albi, \xc3\xaen principal al pre\xc8\x99edintelui Lyndon B. Johnson, al liderilor de sindicat \xc8\x99i al formatorilor de opinie din mass-media. Discursul "Beyond Vietnam" reflect\xc4\x83 evolu\xc8\x9bia ideilor politice ale lui King \xc3\xaen ultima perioad\xc4\x83 a vie\xc8\x9bii sale. El vorbea despre necesitatea unor schimb\xc4\x83ri fundamentale \xc3\xaen via\xc8\x9ba politic\xc4\x83 \xc8\x99i economic\xc4\x83 a na\xc8\x9biunii, pronun\xc8\x9b\xc3\xa2ndu-se pentru o redistribuire mai echitabil\xc4\x83 a resurselor, pentru a corecta inechit\xc4\x83\xc8\x9bile rasiale \xc8\x99i sociale. \xc3\x8en public, \xc8\x99i-a controlat cu grij\xc4\x83 modul de exprimare pentru a nu fi acuzat de idei comuniste, dar \xc3\xaen particular \xc8\x99i-a manifestat totdeauna interesul pentru socialism. King \xc3\xael citise deja pe Marx, dar respingea totu\xc8\x99i comunismul datorit\xc4\x83 ateismului declarat \xc8\x99i totalitarismului politic al acestuia. \xc3\x8en 15 aprilie 1967, Martin Luther King a participat \xc8\x99i a \xc8\x9binut \xc8\x99i un discurs la un mar\xc8\x99 contra r\xc4\x83zboiului din Vietnam organizat \xc3\xaen Central Park din New York. \xc3\x8en 13 ianuarie 1968, King a f\xc4\x83cut apel pentru un mar\xc8\x99 la Washington, contra la ce el numea "unul din cele mai crude \xc8\x99i mai absurde r\xc4\x83zboaie", pronun\xc8\x9b\xc3\xa2ndu-se pentru auto-determinarea popoarelor din Asia de sud-est.\n_START_SECTION_\n4 aprilie 1968 6.01 p.m.\n_START_PARAGRAPH_\nMartin Luther King a fost cazat \xc3\xaen camera 306 a Motelului Lorraine din Memphis. La ora 6:01 p.m.,  \xc3\xaen 4 aprilie 1968, \xc3\xaen timp ce acesta se g\xc4\x83sea pe balconul camerei sale de la etajul al doilea al motelului, s-a auzit un foc de arm\xc4\x83. Alarmat, Ralph Abernathy, militant din anturajul s\xc4\x83u, a p\xc4\x83truns \xc3\xaen camer\xc4\x83 \xc8\x99i l-a g\xc4\x83sit pe King \xc3\xaentins pe balcon, \xc3\xaempu\xc8\x99cat \xc3\xaen obrazul drept. Glontele \xc3\xaei sp\xc4\x83rsese maxilarul, dup\xc4\x83 care a p\xc4\x83truns prin m\xc4\x83duva spin\xc4\x83rii, oprindu-se \xc3\xaen um\xc4\x83r. Transportat imediat la spitalul St. Joseph, medicii nu au putut dec\xc3\xa2t s\xc4\x83 constate decesul acestuia la 7:05 p.m. De\xc8\x99i \xc3\xaen v\xc3\xa2rst\xc4\x83 de doar 39 de ani, la autopsie medicii au constatat c\xc4\x83 avea inima unei persoane de 60 de ani, posibil datorit\xc4\x83 stresului din ultimii 10 ani de lupt\xc4\x83 pentru drepturile civile ale popula\xc8\x9biei de culoare.\n_START_SECTION_\nDup\xc4\x83 asasinat\n_START_PARAGRAPH_\nAsasinarea lui Martin Luther King a condus la un val de tulbur\xc4\x83ri rasiale \xc3\xaen Washington D.C., Chicago, Baltimore, Louisville, Kansas City, \xc8\x99i \xc3\xaen alte zeci de ora\xc8\x99e. Pre\xc8\x99edintele Lyndon B. Johnson a declarat ziua de 7 aprilie 1968, zi de doliu na\xc8\x9bional \xc3\xaen memoria pastorului militant pentru drepturile civile. Deoarece existau temeri c\xc4\x83 prezen\xc8\x9ba pre\xc8\x99edintelui ar putea incita la proteste \xc8\x99i violen\xc8\x9be, la funeralii a participat doar vice-pre\xc8\x99edintele  Hubert Humphrey. Buna prieten\xc4\x83 a lui King, Mahalia Jackson, a interpretat c\xc3\xa2ntecul s\xc4\x83u preferat "Take My Hand, Precious Lord". Dou\xc4\x83 luni mai t\xc3\xa2rziu, James Earl Ray, un de\xc8\x9binut evadat, condamnat pentru diverse furturi \xc8\x99i spargeri, a fost arestat pe aeroportul Heathrow din Londra, \xc3\xaen timp ce \xc3\xaencerca s\xc4\x83 p\xc4\x83r\xc4\x83seasc\xc4\x83 Anglia cu un pa\xc8\x99aport fals sub numele de Ramon George Sneyd, \xc3\xaen drum spre Rhodesia, pe atunci sub regimul de apartheid. A fost imediat extr\xc4\x83dat \xc3\xaen Statele Unite, \xc3\xaen Tennessee, unde i s-a adus la cuno\xc8\x99tin\xc8\x9b\xc4\x83 acuza\xc8\x9bia de crim\xc4\x83, fiind \xc3\xaenvinuit de asasinarea lui Martin Luther King. \xc3\x8en 10 martie 1969 a m\xc4\x83rturisit asasinatul, pentru ca trei zile mai apoi s\xc4\x83-\xc8\x99i retrag\xc4\x83 depozi\xc8\x9bia. La sfatul avocatului s\xc4\x83u, Percy Foreman, pentru a evita condamnarea la moarte, a pledat vinovat, fiind condamnat la 99 de ani de \xc3\xaenchisoare. Ulterior, avea s\xc4\x83 afirme c\xc4\x83 a \xc3\xaent\xc3\xa2lnit \xc3\xaen Quebec, Montreal, pe un anume Raoul, implicat \xc8\x99i el \xc3\xaen asasinat, afirm\xc3\xa2nd c\xc4\x83 acesta ar fi fost rezultatul unei conspira\xc8\x9bii. \xc8\x98i-a petrecut tot restul vie\xc8\x9bii \xc3\xaen \xc3\xaenchisoare a\xc8\x99tept\xc3\xa2nd redeschiderea procesului. \xc3\x8en 10 iunie 1977 a reu\xc8\x99it s\xc4\x83 evadeze \xc3\xaempreun\xc4\x83 cu al\xc8\x9bi 6 de\xc8\x9binu\xc8\x9bi, fiind capturat dup\xc4\x83 trei zile. A murit \xc3\xaen \xc3\xaenchisoare, \xc3\xaen 1998, \xc3\xaen v\xc3\xa2rst\xc4\x83 de 70 de ani, \xc3\xaen urma unor complica\xc8\x9bii datorate hepatitei C contractate cu ocazia unei transfuzii.\n_START_SECTION_\nTeoria conspira\xc8\x9biei\n_START_PARAGRAPH_\nPercy Foreman, avocatul lui James Earl Ray, a sus\xc8\x9binut c\xc4\x83 acesta era doar un \xc8\x9bap isp\xc4\x83\xc8\x99itor al unei conspira\xc8\x9bii ce a condus la asasinarea pastorului Martin Luther King. Unul din argumentele sale a fost c\xc4\x83 Ray a m\xc4\x83rturisit crima sub presiunea amenin\xc8\x9b\xc4\x83rii cu pedeapsa capital\xc4\x83. Apoi a venit cu argumentul c\xc4\x83 Ray, de\xc8\x99i infractor, era doar un sp\xc4\x83rg\xc4\x83tor de duzin\xc4\x83, care nu mai avusese antecedente violente cu uz de arm\xc4\x83. \xc3\x8en fine, Ray era un borfa\xc8\x99 prea m\xc4\x83runt, care nu dispunea de mijloacele necesare pentru a pune la cale un astfel de asasinat. Dou\xc4\x83 teste balistice succesive au confirmat c\xc4\x83 asasinatul a fost comis cu o arm\xc4\x83 de tip Remington Gamemaster, exact ca \xc8\x99i cea apar\xc8\x9bin\xc3\xa2nd lui Ray, f\xc4\x83r\xc4\x83 \xc3\xaens\xc4\x83 a dovedi c\xc4\x83 exact acea arm\xc4\x83 a fost utilizat\xc4\x83. Martorii care se g\xc4\x83seau \xc3\xaen motel \xc3\xaen momentul crimei au afirmat c\xc4\x83 focul de arm\xc4\x83 ar fi pornit dintr-o cu totul alt\xc4\x83 direc\xc8\x9bie, un tufi\xc8\x99 din apropierea recep\xc8\x9biei, t\xc4\x83iat c\xc3\xa2teva zile dup\xc4\x83 asasinat,  \xc8\x99i nu de la o fereastr\xc4\x83 a motelului. \xc3\x8en 1997, fiul lui King, Dexter Scott King, s-a \xc3\xaent\xc3\xa2lnit cu Ray, pentru a-l sprijini \xc3\xaen vederea redeschiderii procesului. Doi ani mai t\xc3\xa2rziu, v\xc4\x83duva lui King, Coretta Scott King, \xc3\xaempreun\xc4\x83 cu restul familiei, au acuzat de conspira\xc8\x9bie pe un anume Loyd Jowers, care \xc3\xaempreun\xc4\x83 cu al\xc8\x9bi conspiratori neidentifica\xc8\x9bi, ar fi pl\xc4\x83nuit asasinarea pastorului. Jowers a recunoscut c\xc4\x83 ar fi primit 100 de mii de dolari pentru a preg\xc4\x83ti asasinarea pastorului. El era convins c\xc4\x83 cel care l-a \xc3\xaempu\xc8\x99cat pe King a fost locotenentul Earl Clark de la poli\xc8\x9bia din Memphis. Un juriu compus din 6 albi \xc8\x99i 6 negri l-a g\xc4\x83sit pe Jowers vinovat, \xc3\xaempreun\xc4\x83 cu alte agen\xc8\x9bii guvernamentale. \xc3\x8en anul 2000, Departamentul de Justi\xc8\x9bie a reluat investiga\xc8\x9biile privind afirma\xc8\x9biile lui Jowers, dar nu a g\xc4\x83sit suficiente probe care s\xc4\x83 dovedeasc\xc4\x83 vreo conspira\xc8\x9bie guvernamental\xc4\x83. Raportul publicat cu aceast\xc4\x83 ocazie a recomandat s\xc4\x83 nu se reia investiga\xc8\x9biile dec\xc3\xa2t \xc3\xaen urma unor fapte semnificative. \xc3\x8en 2002, New York Times a publicat declara\xc8\x9biile unui preot, Ronald Denton Wilson, care afirma c\xc4\x83 tat\xc4\x83l s\xc4\x83u, Henry Clay Wilson, l-ar fi \xc3\xaempu\xc8\x99cat pe King, datorit\xc4\x83 leg\xc4\x83turilor acestuia cu Partidul Comunist din SUA, f\xc4\x83r\xc4\x83 \xc3\xaens\xc4\x83 a aduce probe c\xc3\xa2t de c\xc3\xa2t semnificative \xc3\xaen sprijinul afirma\xc8\x9biilor sale.\n_START_SECTION_\nRela\xc8\x9biile cu F.B.I.\n_START_PARAGRAPH_\nAni la r\xc3\xa2nd, omul de \xc3\xaencredere al lui Martin Luther King, dar \xc8\x99i unul din principalii s\xc4\x83i consilieri, a fost avocatul new-yorkez Stanley Levison, unul din cele mai importante personaje din Partidul Comunist din SUA. De altfel, Partidul Comunist din SUA \xc3\xaencerca pe toate c\xc4\x83ile s\xc4\x83 confi\xc8\x99te at\xc3\xa2t mi\xc8\x99carea pentru drepturile civile ale popula\xc8\x9biei de culoare, c\xc3\xa2t \xc8\x99i cea sindical\xc4\x83. Din acest motiv, dar \xc8\x99i pentru a diminua influen\xc8\x9ba \xc8\x99i popularitatea lui Martin Luther King, directorul FBI, Edgar J. Hoover, a ordonat supravegherea informativ\xc4\x83 a acestuia. O investiga\xc8\x9bie a Congresului SUA, demarat\xc4\x83 \xc3\xaen 1975, a stabilit c\xc4\x83 \xc3\xaentre decembrie 1963 \xc8\x99i p\xc3\xa2n\xc4\x83 la moartea sa \xc3\xaen 1968, Martin Luther King a fost \xc8\x9binta unei campanii dirijate de FBI, campanie menit\xc4\x83 s\xc4\x83-l discrediteze \xc3\xaen fa\xc8\x9ba opiniei publice \xc8\x99i s\xc4\x83 diminueze influen\xc8\x9ba sa \xc3\xaen calitate de lider al mi\xc8\x99c\xc4\x83rii pentru drepturile civile ale popula\xc8\x9biei de culoare.\n_START_SECTION_\nAcuza\xc8\x9biile de comunism\n_START_PARAGRAPH_\nFBI a primit autoriza\xc8\x9bia de a-l pune sub urm\xc4\x83rire pe Martin Luther King spre sf\xc3\xa2r\xc8\x99itul lui 1963, de la Procurorul General Robert F. Kennedy, care l-a pus \xc3\xaen tem\xc4\x83 \xc8\x99i pe pre\xc8\x99edintele \xc3\xaen exerci\xc8\x9biu John F. Kennedy, dat fiindc\xc4\x83 anterior am\xc3\xa2ndoi \xc3\xaencercaser\xc4\x83 s\xc4\x83-l determine s\xc4\x83 se distan\xc8\x9beze de Stanley Levison. De\xc8\x99i autoriza\xc8\x9bia de urm\xc4\x83rire fusese dat\xc4\x83 oficial, Robert Kennedy a insistat pe l\xc3\xa2ng\xc4\x83 Hoover ca aceast\xc4\x83 urm\xc4\x83rire s\xc4\x83 nu dep\xc4\x83\xc8\x99easc\xc4\x83 rutina obi\xc8\x99nuit\xc4\x83 \xc8\x99i s\xc4\x83 se desf\xc4\x83\xc8\x99oare doar pe o durat\xc4\x83 scurt\xc4\x83 \xe2\x80\x9cde o lun\xc4\x83 sau pe aproape\xe2\x80\x9d, agen\xc8\x9bii FBI au plantat microfoane \xc3\xaen locuin\xc8\x9bele \xc8\x99i birourile lui King \xc8\x99i Levison, \xc8\x99i au interceptat convorbirile avute de King \xc3\xaen camerele de hotel pe care le ocupa \xc3\xaen timpul turneelor sale. \xc3\x8en afar\xc4\x83 de FBI, convorbirile sale au fost interceptate \xc8\x99i de National Security Agency (NSA), \xc3\xaen cadrul unei opera\xc8\x9biuni secrete de monitorizare a personalit\xc4\x83\xc8\x9bilor publice care se opuneau r\xc4\x83zboiului din Vietnam (Opera\xc8\x9biunea Minaret). De\xc8\x99i Martin Luther King era foarte apropiat de Stanley Levison, despre care s-a afirmat c\xc4\x83 i-ar fi scris mare parte din discursuri, dar \xc8\x99i una din c\xc4\x83r\xc8\x9bi, FBI nu a reu\xc8\x99it s\xc4\x83 produc\xc4\x83 nici o prob\xc4\x83 concludent\xc4\x83 cu privire la leg\xc4\x83turile lui King cu Partidul Comunist din SUA, sau despre infiltrarea mi\xc8\x99c\xc4\x83rii lui King cu agen\xc8\x9bi de influen\xc8\x9b\xc4\x83 comuni\xc8\x99ti. De altfel, King a negat \xc3\xaentotdeauna c\xc4\x83 ar fi avut vreo leg\xc4\x83tur\xc4\x83 cu comuni\xc8\x99tii. Cu toate acestea, Edgar J. Hoover l-a numit pe Martin Luther King \xe2\x80\x9ccel mai cunoscut mincinos din \xc8\x9bar\xc4\x83\xe2\x80\x9d, iar dup\xc4\x83 mitingul de la Washington din 28 august 1963, FBI \xc3\xael descria ca pe \xe2\x80\x9ccel mai periculos \xc8\x99i mai eficace lider al negrilor din \xc8\x9bar\xc4\x83\xe2\x80\x9d.\n_START_SECTION_\nAcuza\xc8\x9biile de adulter\n_START_PARAGRAPH_\nDat fiindc\xc4\x83 probele privind leg\xc4\x83turile lui Martin Luther King cu Partidul Comunist din SUA erau neconcludente, agen\xc8\x9bii FBI s-au concentrat pe discreditarea public\xc4\x83 a acestuia privind anumite aspecte ale vie\xc8\x9bii sale private, \xc3\xaen special privind leg\xc4\x83turile sale extraconjugale. Un apropiat al lui King, Ralph Abernathy, a povestit \xc3\xaen autobiografia sa despre \xe2\x80\x9csl\xc4\x83biciunea\xe2\x80\x9d pe care pastorul o avea pentru femei, f\xc4\x83r\xc4\x83 \xc3\xaens\xc4\x83 s\xc4\x83 precizeze dac\xc4\x83 aceasta era sau nu doar emo\xc8\x9bional\xc4\x83. Al\xc8\x9bi biografi vorbesc despre anumite leg\xc4\x83turi extra-conjugale pe care Martin Luther King le-ar fi avut cu diverse femei. Fragmente din \xc3\xaenregistr\xc4\x83rile f\xc4\x83cute de FBI au ajuns \xc3\xaen pres\xc4\x83 \xc8\x99i s-au dovedit a fi senza\xc8\x9bionale. King apela extrem de des la prostituate, at\xc3\xa2t albe c\xc3\xa2t \xc8\x99i de culoare. O fraz\xc4\x83 rostit\xc4\x83 de King \xc3\xaen timp ce-\xc8\x99i petrecea noaptea cu o prostituat\xc4\x83, \xe2\x80\x9cI fuck for God\xe2\x80\x9d a titrat prima pagin\xc4\x83 a multor publica\xc8\x9bii de senza\xc8\x9bie. \xc3\x8en consecin\xc8\x9b\xc4\x83, judec\xc4\x83torul John Lewis Smith Jr., a ordonat \xc3\xaen 1977, ca toate \xc3\xaenregistr\xc4\x83rile magnetice ale convorbirilor lui King, ca \xc8\x99i transcrierile acestora, s\xc4\x83 fie sigilate \xc3\xaen Arhivele Na\xc8\x9bionale \xc8\x99i interzise accesului public timp de 50 de ani.\n_START_SECTION_\nSpecula\xc8\x9bii privind implicarea FBI \xc3\xaen asasinat\n_START_PARAGRAPH_\nAl\xc4\x83turi de Lorraine Motel din Memphis, Tennessee, locul unde Martin Luther King a fost asasinat, se g\xc4\x83sea un post de pompieri, \xc3\xaen care se g\xc4\x83seau c\xc3\xa2\xc8\x9biva poli\xc8\x9bi\xc8\x99ti sub acoperire care \xc3\xael \xc8\x9bineau pe King sub observa\xc8\x9bie. Agen\xc8\x9bii \xc3\xael spionau pe acesta chiar \xc3\xaen momentul \xc3\xaen care a fost \xc3\xaempu\xc8\x99cat. De altfel, unul din poli\xc8\x9bi\xc8\x99ti, Marrell McCollough, a fost primul care i-a administrat primul ajutor. Toate aceste fapte, au alimentat ulterior suspiciunea implic\xc4\x83rii FBI \xc8\x99i Poli\xc8\x9biei \xc3\xaen asasinat, f\xc4\x83r\xc4\x83 a fi aduse dovezi concludente privind aceast\xc4\x83 ipotez\xc4\x83.\n_START_SECTION_\nInfluen\xc8\x9ba asupra posterit\xc4\x83\xc8\x9bii\n_START_PARAGRAPH_\nPrincipala mo\xc8\x99tenire l\xc4\x83sat\xc4\x83 de Martin Luther King a fost victoria ob\xc8\x9binut\xc4\x83 \xc3\xaen domeniul elimin\xc4\x83rii discrimin\xc4\x83rii rasiale. Legea Civil Rights Act din 1968, a fost promulgat\xc4\x83 \xc3\xaen 11 aprilie, la doar o s\xc4\x83pt\xc4\x83m\xc3\xa2n\xc4\x83 distan\xc8\x9b\xc4\x83 de moartea liderului de culoare. Articolul VIII al legii, cunoscut \xc3\xaendeob\xc8\x99te sub numele de  Fair Housing Act, prevedea eliminarea oric\xc4\x83rei discrimin\xc4\x83ri bazate pe ras\xc4\x83, religie sau origine etnic\xc4\x83, \xc3\xaen domeniul v\xc3\xa2nz\xc4\x83rii, \xc3\xaenchirierii \xc8\x99i credit\xc4\x83rii locuin\xc8\x9belor. Ulterior, prevederile legii au fost extinse \xc8\x99i la discrimin\xc4\x83ri bazate pe sex, stare familial\xc4\x83, dizabilit\xc4\x83\xc8\x9bi \xc8\x99i \xc3\xaen fine, orientare sexual\xc4\x83. Aceast\xc4\x83 lege a fost v\xc4\x83zut\xc4\x83 ca un tribut adus luptei lui King  pentru combaterea discrimin\xc4\x83rilor de ori\xc8\x99ice fel \xc3\xaentre cet\xc4\x83\xc8\x9benii americani. Pe plan interna\xc8\x9bional, mi\xc8\x99carea non-violent\xc4\x83 condus\xc4\x83 de King a influen\xc8\x9bat Black Consciousness Movement \xc8\x99i Civil Rights Movement din Africa de Sud. Lupta lui King a servit drept exemplu liderului sud-african Albert Lutuli, \xc8\x99i el, laureat al Premiului Nobel.  So\xc8\x9bia lui King, Coretta Scott King, a c\xc4\x83lcat \xc8\x99i ea pe urmele lui, afirm\xc3\xa2ndu-se \xc3\xaen lupta pentru drepturile civile \xc8\x99i eliminarea oric\xc4\x83rui fel de discriminare. \xc3\x8en anul \xc3\xaen care Martin Luther King a fost asasinat, ea a \xc3\xaenfiin\xc8\x9bat Centrul King \xc3\xaen Atlanta, menit s\xc4\x83 perpetueze memoria \xc8\x99i mo\xc8\x99tenirea l\xc4\x83sat\xc4\x83 de acesta.\n_START_SECTION_\nRecunoa\xc8\x99tere postum\xc4\x83\n_START_PARAGRAPH_\n\xc3\x8en 1977, lui Martin Luther King i-a fost acordat\xc4\x83 post-mortem Presidential Medal of Freedom de c\xc4\x83tre pre\xc8\x99edintele Jimmy Carter. De asemenea, \xc3\xaen 2004, i s-a acordat, lui \xc8\x99i so\xc8\x9biei sale, Coretta Scott King, Congressional Gold Medal. Cel pu\xc8\x9bin 50 de titluri onorifice i-au fost acordate de c\xc4\x83tre diverse colegii \xc8\x99i universit\xc4\x83\xc8\x9bi de prestigiu. \xc3\x8en timpul vie\xc8\x9bii, \xc3\xaen 1957, a fost premiat de NAACP cu Spingarn Medal. Doi ani mai t\xc3\xa2rziu, pentru cartea sa, Stride Toward Freedom: The Montgomery Story, a primit Anisfield-Wolf Book Award. A mai primit \xc3\xaen 1966 premiul Margaret Sanger, acordat de Planned Parenthood Federation of America, pentru \xe2\x80\x9clupta sa de o via\xc8\x9b\xc4\x83 pentru justi\xc8\x9bie social\xc4\x83 \xc8\x99i demnitate uman\xc4\x83\xe2\x80\x9d. Tot \xc3\xaen 1966, Martin Luther King a fost ales membru al Academiei Americane de Art\xc4\x83 \xc8\x99i \xc8\x98tiin\xc8\x9b\xc4\x83. A mai primit post-mortem, \xc3\xaen 1977, premiul Grammy pentru cel mai bun album vorbit, acordat \xc3\xaenregistr\xc4\x83rii con\xc8\x9bin\xc3\xa2nd discursul Why I Oppose the War in Vietnam._NEWLINE_King se plaseaz\xc4\x83 pe locul al doilea \xc3\xaen clasamentul Gallup al celor mai admirate persoane din sec. 20. \xc3\x8en 1963 a fost desemnat de revista Time, Omul Anului. (Person of the Year) \xc3\x8en 2000 a fost votat al \xc8\x99aselea \xc3\xaentr-un clasament online \xe2\x80\x9cPersonalitatea Secolului\xe2\x80\x9d lansat de aceea\xc8\x99i revist\xc4\x83. De asemenea, s-a plasat pe locul al treilea \xc3\xaentr-un clasament al \xe2\x80\x9ccelor mai mari americani\xe2\x80\x9d, ini\xc8\x9biat de AOL \xc8\x99i Discovery Channel._NEWLINE_Str\xc4\x83zi din peste 730 de ora\xc8\x99e de pe tot cuprinsul Statelor Unite poart\xc4\x83 numele s\xc4\x83u. \xc8\x9ainutul King, Washington poart\xc4\x83 numele s\xc4\x83u din 1986, iar \xc3\xaen 2007 \xc8\x99i-a schimbat logo-ul cu efigia sa. Biserica baptist\xc4\x83 din Dexter Avenue unde a predicat King, a fost re-denumit\xc4\x83 \xc3\xaen 1978, Dexter Avenue King Memorial Baptist Church. Martin Luther King este comemorat ca martir de c\xc4\x83tre Biserica Episcopal\xc4\x83 din SUA (\xc3\xaen 4 aprilie) \xc8\x99i de c\xc4\x83tre Biserica Evanghelic\xc4\x83 Luteran\xc4\x83 din America (\xc3\xaen 15 ianuarie). Casa p\xc4\x83rinteasc\xc4\x83 \xc3\xaen care a copil\xc4\x83rit King \xc3\xaen Atlanta, \xc3\xaempreun\xc4\x83 cu alte cl\xc4\x83diri din vecin\xc4\x83tate au fost declarate sit istoric \xc3\xaen 1980 (Martin Luther King, Jr. National Historic Site) de c\xc4\x83tre U.S. Department of the Interior. \xc3\x8en 1996, Congresul SUA a \xc3\xaemputernicit organiza\xc8\x9bia Alpha Phi Alpha, printre membrii c\xc4\x83reia se g\xc4\x83sea \xc8\x99i King, s\xc4\x83 creeze o funda\xc8\x9bie care s\xc4\x83 gestioneze fondurile destinate construc\xc8\x9biei unui memorial Martin Luther King, Jr., care urma s\xc4\x83 fie realizat \xc3\xaen Washington Mall. King este primul american de culoare \xc8\x99i a patra persoan\xc4\x83 care f\xc4\x83r\xc4\x83 s\xc4\x83 fie pre\xc8\x99edinte, c\xc4\x83reia i se dedic\xc4\x83 un memorial. Monumentul, inaugurat \xc3\xaen august 2011, este administrat de National Park Service. Adresa monumentului, 1964 Independence Avenue, S.W, aminte\xc8\x99te anul \xc3\xaen care a fost promulgat\xc4\x83 Civil Rights Act._NEWLINE_\xc3\x8encep\xc3\xa2nd cu 1971, ora\xc8\x99ul St. Louis, Missouri, a decretat o zi festiv\xc4\x83 \xc3\xaen memoria lui Martin Luther King. \xc3\x8en 2 noiembrie 1983, pre\xc8\x99edintele Ronald Reagan a promulgat o lege ce stabile\xc8\x99te o zi festiv\xc4\x83 la nivel  federal \xc3\xaen memoria sa. Martin Luther King, Jr. Day a fost s\xc4\x83rb\xc4\x83torit\xc4\x83 pentru prima dat\xc4\x83 \xc3\xaen 20 ianuarie 1986. Din 1992, \xc3\xaen timpul administra\xc8\x9biei Bush, aceast\xc4\x83 zi memorial\xc4\x83 s-a serbat \xc3\xaen a treia zi de luni din ianuarie, \xc3\xaen conexiune cu ziua de na\xc8\x99tere a pastorului. \xc3\x8en 17 ianuarie 2000, ziua memorial\xc4\x83 MLK a fost s\xc4\x83rb\xc4\x83torit\xc4\x83 pentru prima dat\xc4\x83 pe tot cuprinsul SUA, ultimele state care au legiferat aceast\xc4\x83 zi festiv\xc4\x83 fiind Arizona, New Hampshire \xc8\x99i Utah.'